《短歌行赠武河汤将军擢镇狼山》
明代·俞大猷

蛟川见君蛩然喜，虎须猿臂一男子。
三尺雕弓丈八矛，目底倭奴若蚍蚁。
一笑遂为莫逆交，剖心相示寄生死。
君战蛟川北，我战东海东。
君骑五龙马，我控连钱骢。
时时戈艇载左馘，岁岁献俘满千百。
功高身危古则然，谗口真能变白黑。
赭衣关木为君冤，君自从容如宿昔。
顾我无几亦对簿，狱中悲喜见颜色。
君相圣明日月悬，谗者亦顾傍人言。
贷勋使过盛世事，威弧依旧上戎轩。
君今耀镇狼山曲，云龙何处更相逐。
春风离樽不可携，短歌遥赠亦自勖。
与君堕地岂偶然，许大乾坤着两足。
一度男儿无两身，担荷纲常忧覆泬。
皓首期君共努力，秋棋胜着在残局。
燕然山上石岩岩，堪嗟近代无人涘。
与君相期瀚海间，回看北斗在南关。
功成拂袖谢明主，不然带砺侯王亦等闲。

作者简介：（1504—1580）福建晋江人，字志辅，号虚江。读书知兵法，世袭百户。举嘉靖十四年武会试，除千户。擢广东都司，进参将，移浙东，屡败倭寇，时称俞家军。三十四年，从张经破倭于王江泾，复偕任环破倭于江南各地。以赵文华兵败，被诬劾为“纵贼”，夺世荫。三十五年，起为浙江总兵官，还世荫。后以攻王直未全歼，被逮下狱。旋得释，立功塞上。四十年，移南赣，镇压广东饶平张琏山寨。后历福建、广东总兵官。四十二年，与戚继光破倭寇，复兴化城。四十三年，大破倭寇于海丰。又先后镇压吴平、曾一本等海上武装集团，击破古田壮族黄朝猛、韦银豹军。卒谥武襄。有《正气堂集》、《韬钤续篇》、《剑经》。